**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. április 20-i ülésére**

**Javaslat egyetemi együttműködési megállapodásokkal kapcsolatos döntések meghozatalára**

Szombathely Megyei Jogú Város Önkormányzata 2013. évben együttműködési megállapodást kötött a szombathelyi felsőoktatási intézményekkel, valamint a Magyar Tudományos Akadémia Vas Megyei Tudományos Testületével. A megállapodások tartalmazzák, hogy a felek minden év március 31. napjáig felülvizsgálják az együttműködési megállapodásban foglaltakat, és az Önkormányzat költségvetési lehetőségeire is figyelemmel az együttműködés kiterjesztésének lehetőségeit.

A megállapodások módosítását két egyetem kezdeményezte.

A **Nyugat-magyarországi Egyetem** esetében a megállapodásban az Egyetem vállalásai között rögzítésre kerülnek az Egyetem által megfogalmazott fejlesztési prioritások.

Az Önkormányzat által vállaltak kiegészülnek azzal, hogy a képzéseknek a munkaerő– piaci igényekhez való igazítása érdekében új szakok, illetve képzési formák bevezetése**,** kiemelten a gépészmérnök képzés érdekében az Önkormányzat a minősített oktatók illetménykiegészítéséhez forrást biztosít. A Felek a konkrét igények felmerülésekor egyeztetnek a támogatás formájáról és mértékéről, és a központi normatív támogatás függvényében az önkormányzati támogatás mértékét évente felülvizsgálják.

Az együttműködési megállapodásban pontosításra került a Vasi Diákközösségi Szolgálat részére 2016. évben biztosított támogatás összege, továbbá a megállapodás kiegészült azzal, hogy az Önkormányzat - az Egyetem illetékes egységei (karok, intézetek, tanszékek, központok) megkeresése és az azokkal folytatott egyeztetés alapján – vállalja, hogy a sport, művészeti, múzeumi, kulturális tevékenységeket folytató intézményeiben az Egyetem hallgatói részére lehetőséget biztosít a szakmai gyakorlat elvégzéséhez.

Előzőeken túlmenően a megállapodásban rögzítésre került, hogy az Egyetem az Önkormányzat által biztosított támogatásokról az együttműködés tapasztalatairól, eredményeiről, az aktuális kihívásokról és kérdésekről (minden év február utolsó napjáig) elkészített írásbeli tájékoztató keretében, annak részeként számol el**.**

A módosításokkal egységes szerkezetbe foglalt együttműködési megállapodás az előterjesztés 1. számú mellékletét képezi.

Az **Eötvös Loránd Tudományegyetem** Gothard Asztrofizikai Obszervatórium és Multidiszciplináris Kutatóközpontjának tudományos tevékenységét, természettudományos oktatási és kutatási programját Önkormányzatunk 2011. óta támogatja. Az egyetem Gothard Asztrofizikai Obszervatórium és Multidiszciplináris Kutatóközpontja elkészítette a 2016-2020. közötti öt éves időszak általa megvalósítani kívánt részletes programját, amely az együttműködési megállapodás 2.2. pontjában az Egyetem vállalásai között összefoglalásra került. A részletes program a megállapodás mellékletét képezi. A megállapodásban Önkormányzatunk vállalja, hogy az Egyetem által tervezett tevékenységek, programok megvalósítása érdekében a 2016- 2020. közötti időszakban, öt éven át évi 20 millió Ft támogatást biztosít az ELTE részére. Az Egyetem az Önkormányzat által biztosított támogatásokról az együttműködés tapasztalatairól, eredményeiről, az aktuális kihívásokról és kérdésekről elkészített írásbeli tájékoztató keretében, annak részeként számol el.

A módosításokkal egységes szerkezetbe foglalt együttműködési megállapodás az előterjesztés 2. számú mellékletét képezi.

Előzőeken túlmenően a **Pécsi Tudományegyetemmel** kötött együttműködési megállapodás technikai jellegű módosítása szükséges: a megállapodás 2014. évre vonatkozóan rendelkezett az Önkormányzat támogatásáról. A módosítás tartalmazza a 2016. évi támogatás mértékét, valamint azt, hogy 2017. évtől kezdődően az Önkormányzat az Egyetem részére biztosítandó támogatás összegéről a költségvetési rendeletének elkészítésekor dönt.

Fentieken túlmenően az együttműködési megállapodás kiegészítésre került azzal, hogy az Egyetem az Önkormányzat által biztosított támogatásokról az együttműködés tapasztalatairól, eredményeiről, az aktuális kihívásokról és kérdésekről elkészített írásbeli tájékoztató keretében, annak részeként számol el.

A módosításokkal egységes szerkezetbe foglalt együttműködési megállapodás az előterjesztés 3. számú mellékletét képezi.

Ugyancsak technikai jellegű módosítása szükségesa **Magyar Tudományos Akadémia Vas Megyei Tudományos Testületé**vel (a továbbiakban: MTA VATT) kötött megállapodás vonatkozásában: a megállapodás azt tartalmazta, hogy az Önkormányzat az MTA VATT egyes rendezvényei lebonyolításához a Művészetek Házát, illetve annak nagytermét évi 4 alkalommal térítésmentesen rendelkezésre bocsátja. Tekintettel arra, hogy az Önkormányzat a Művészetek Háza épületét értékesítette, a megállapodást módosítani szükséges. Az új rendelkezés szerint az MTA VATT a Savaria Megyei Hatókörű Városi Múzeum helyiségeit jogosult térítésmentesen igénybe venni. A módosításokkal egységes szerkezetbe foglalt együttműködési megállapodás az előterjesztés 4. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. április „ ”**

 **(: Dr. Puskás Tivadar :)**

HATÁROZATI JAVASLAT

**…/2016. (IV. 20.) Kgy. számú határozat**

1. Szombathely Megyei Jogú Város Közgyűlése a „Javaslat egyetemi együttműködési megállapodásokkal kapcsolatos döntések meghozatalára” című előterjesztést megtárgyalta, és Szombathely Megyei Jogú Város Önkormányzata, valamint
	1. a Nyugat-magyarországi Egyetem között megkötött, a módosításokkal egységes szerkezetbe foglalt együttműködési megállapodást az előterjesztés 1. számú,
	2. az Eötvös Loránd Tudományegyetem között megkötött, a módosításokkal egységes szerkezetbe foglalt együttműködési megállapodást az előterjesztés 2. számú,
	3. a Pécsi Tudományegyetem között megkötött, a módosításokkal egységes szerkezetbe foglalt együttműködési megállapodást az előterjesztés 3. számú,
	4. aMagyar Tudományos Akadémia Vas Megyei Tudományos Testülete között megkötött, a módosításokkal egységes szerkezetbe foglalt együttműködési megállapodást az előterjesztés 4. számú

melléklete szerinti tartalommal jóváhagyja.

1. A Közgyűlés felhatalmazza a polgármestert az 1. pontban foglalt megállapodások aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal /1. pont vonatkozásában /

 2016. május 31. /a 2. pont vonatkozásában/